ཕ་རོལ་པོར་གུས་ལུགས་མཚོན་བྱེད་ལུས་ཀྱི་འགུལ་སྤྱོད་བཟང་པོ་ནས་རྟོགས་དགོས་པ་ཞིག་ཡིན་ལ་མིའི་རིགས་ཀྱི་རིག་གཞུང་དང་ཤེས་ཡོན་དར་སྲོལ་ཆགས་པའི་ལུས་ཕུང་གི་མཚོན་བྱེད་མངོན་གསལ་དེའང་ཡིན་པས་གཏམ་དཔེའི་ནང་ཡ་རབ་མ་རབ་སྤྱོད་པས་ཤེས།ཅེས་པའི་དོན་ཡང་ཡིན་ནོ།གུས་ལུགས་ལ་བརྩི་མཐོང་ཆེ་བའི་དབང་གིས་ཁྱིམ་ཚང་ལེགས་གྲས་སུ་རྟོགས་པ་ཚོས་གང་ཐུབ་ཀྱིས་བུ་རྒྱུད་ཚོ་ལའང་འདིའི་སྐོར་གྱི་བསླབ་བྱ་སློབ་གཉེར་སོགས་ལ་བརྩོན་ནས་མི་རབས་རིམ་བརྒྱུད་བྱེད་པར་བརྟེན།དབུས་གཙང་བ་འདིའི་མི་གཤིས་ལ་ཞིབ་ཆ་ཆེ་ཞིང་།ཞི་དུལ་བག་ཕེབས་དང་།གཞན་ལ་ལྟ་ཤེས་བསྟུན་མཁས་ཅན་དུ་ངོས་བཟུང་མཁན་མང་།འོན་ཀྱང་ཞིབ་ཚགས་ས་ཤིག་ནས་ཁོག་རྒྱ་ཅུང་ཆུང་སོང་བའི་དབང་གིས་བྱ་བ་གང་ཡིན་ལ་ཐད་ཀར་ཐག་ཆོད་རྒྱུ་ཞིག་ལ་གྱ་གྱུ་མང་པོ་བཟོས་ནས་དོན་ཕན་ཚབ་ཏུ་གནོད་ཆེ་བའང་མིན་ནམ་བསམ།དབུས་གཙང་ནི་ཆོས་སངས་རྒྱས་བསྟན་པ་དར་ས་ཡིན་ཞེས་པའི་ཤུལ་དུ་ཆོས་དད་དང་སྲོལ་རྒྱུན་གྱི་མི་རིགས་ལམ་ལུགས་མང་པོ་ཞིག་ཀྱང་དབུས་གཙང་བས་མ་ཉམས་པར་བརྒྱུད་འཛིན་བྱེད་ཀྱི་ཡོད་པ་གང་ཞིང་གདན་ས་ཆེན་པོ་གསུམ་ཡང་ཆགས་ཡུལ་ཡིན་སྟབས་དབུས་གཙང་དམ་པ་ཆོས་ཀྱི་ཆོལ་ཁ་ཞེས་འབོད་སྲོལ་འདི་ཆགས།དབུས་གཙང་མི་ཚོས་གང་ཐུབ་ཀྱིས་ཆེ་ས་མཐོ་སར་ལྟ་ས་དེའང་བླ་མ་བླ་ཆེན་དང་དགོན་ཆེ་ཆུང་གི་ཆོས་པ་རྩ་ཆེན།སྲིད་ཕྱོགས་ནས་ཡིན་ན་དཔོན་བློན་གྱི་གོ་ས་ཡོད་པའི་སྐུ་དྲག་དཔོན་ཆེན་ཡིན་པའི་དབང་གིས་ཆོས་སྲིད་གཉིས་ལ་གཞོལ་ཐབས་ཀྱིས་མཐོ་ས་ཤིག་ལ་ལྟ་བ་འདིའང་དབུས་གཙང་བས་བརྩོན་བྱའམ་དམིགས་སྒོ་གཙོ་བོར་བརྩི་སྲོལ་འདུག་སྙམ།དེ་མིན་དབུས་གཙང་དུ་རྟོགས་པའི་སྟོད་པ་འདི་ཚོ་ནི་ཡུལ་ལུང་མཐའ་འཁོབ་ཏུ་གནས་པའི་དབང་གིས་ཡིན་ནམ་སྙམ་ཞིང་དབུས་དང་གཙང་གཉིས་ཀྱི་ལམ་ལུགས་གོམས་སྲོལ་རྒྱུད་འཛིན་མང་པོ་མེད་པར་སྟོད་པ་སོ་སོའི་ཆགས་ལུགས་མི་འདྲ་བ་ལྟ་བུ་འཛིན་པ་ལས་དབུས་གཙང་གི་མི་གཤིས་དང་ཅུང་ཕྱོགས་འགལ་དུ་སོང་བ་འདིའང་མང་པོས་ལུས་ཀྱི་སྤྱོད་པས་མིག་སྟོན་བྱེད་ཀྱི་འདུག